作者:翁孟寅
標題:摸魚兒
內容:卷西風、方肥塞草，帶鉤何事東去。月明萬里關河夢，吳楚幾番風雨。江上路。二十載頭顱，凋落今如許。涼生弄塵。嘆江左夷吾，隆中諸葛，談笑已塵土。寒汀外，還見來時鷗鷺。重來應是春暮。輕裘峴首陪登眺，馬上落花飛絮。拼醉舞。誰解道，斷腸賀老江南句。沙津少駐。舉目送飛鴻，幅巾老子，樓上正凝佇。